የኮሮና ቫይረስ የተገኘባቸው ሰዎች 114 ደረሱ
 በጋዜጣው ሪፖርተር አዲስ አበባ ፦ ባለፈው 24 ሰዓት ውስጥ የላቦራቶሪ ምርመራ ከተደረገላቸው 745 ሰዎች መካከል ሶስት ሰዎች የኮሮና ቫይረስ እንደተገኘባቸው የጤና ሚኒስቴር ገለጸ። የጤና ሚኒስትሯ ዶክተር ሊያ ታደሰ ትናንት እንደገለጹት፤ ቫይረሱ የተገኘባቸው ሁለቱ ኢትዮጵያዊ ሲሆኑ አንዱ ቻይናዊ ነው።ከኢትዮጵያውያኖቹ መካከል አንደኛው የጉዞ ታሪክ ያለውና ከሳዑዲአረቢያ መጥቶ በለይቶ ማቆያ ውስጥ የነበረ መሆኑን ገልጸዋል።ሁለቱ ሰዎች የቅርብ ጊዜ የጉዞ ታሪክ እንደሌላቸው ተናግረዋል።በአጠቃላይ በኢትዮጵያ ኮሮና ቫይረስ የተገኘባቸው ሰዎች ቁጥር 114 መድረሱን፣ አስታውቀዋል ።በጽኑ ህሙማን ውስጥ የሚገኝ ታማሚ የሌለ ሲሆን 93 የህክምና ክትትል እየተደረገላቸው እንደሚገኝ ጠቁመዋል።በጋዜጣው ሪፖርተርአዲስ ዘመን ሚያዚያ 14 ቀን 2012 ዓም ሰባት የከፍተኛ ትምህርት ተቋማት 8 ሺህ ሰዎች በለይቶ ማቆያነት ማስተናገድ የሚችሉ ቦታዎችን አዘጋጅተዋል አዲስ አበባ (ኢዜአ)፡- በኢትዮጵያ ካሉት 46 የመንግስት ከፍተኛ ትምህርት ተቋማት መካከል ሰባቱ ወደ 8 ሺህ ሰዎችን በለይቶ ማቆያነት ማስተናገድ የሚችሉ ቦታዎችን ማዘጋጀታቸውን የሳይንስና ከፍተኛ ትምህርት ሚኒስቴር አስታወቀ። የኮሮና ቫይረስ (ኮቪድ 19) ወረርሽኝን ለመከላከል የተቋቋመው የሚኒስትሮች ኮሚቴ አባላት በፌዴራል ቴክኒክና ሙያ ማሰልጠኛ ኢንስቲትዩት እና በአዲስ አበባ ዩኒቨርሲቲ የተዘጋጀውን ለይቶ ማቆያ ጎብኝተዋል። ከተለያዩ አካባቢ በርካታ ተማሪዎችን ተቀብሎ ሲያስተምር የቆየው ኢንስቲትዩቱ ለለይቶ ማቆያነት መዋል የሚችሉ የተማሪዎች ማደሪያዎችን አዘጋጅቷል። የኢንስቲትዩቱ ዋና ዳይሬክተር አቶ ተሻለ በሬቻ በዚሁ ጊዜ እንዳሉት፤ ኢንስቲትዩቱ ከ2ሺህ በላይ ሰዎች በለይቶ ማቆያነት ለማገልገል ዝግጁ ናቸው። ሰዎች በኢንስቲትዩቱ ውስጥ በሚቆዩበት ጊዜም አስፈላጊው ነገር እንዲደረግ የሚያስተባብር ቡድን መቋቋሙንም ገልጸዋል። የሳይንስና ከፍተኛ ትምህርት ሚኒስትሯ ፕሮፌሰር ሒሩት ወልደማርያም በበኩላቸው ፤’’እስካሁን ለ8 ሺህ ሰዎች የሚሆን ማቆያ ስፍራ በትምህርት ተቋማቱ ተዘጋጅቷል’’ ብለዋል። በእነዚህ ተቋማት ከመኝታ ውጪ የምግብ፣ የንጽህናና የሌሎች ተጓዳኝ አገልግሎቶችም እንደ አስፈላጊነቱ ዝግጁ መሆናቸውን ገልጸዋል። አስፈላጊ ሆኖ በሚገኝበትም ወቅት ተቋማቱ ያላቸውን አቅም በሙሉ ለመጠቀም ዝግጁ መሆናቸውን ጨምረው ተናግረዋል። ከ2 ሺህ በላይ ሰዎች በለይቶ ማቆያነት እያስተናገደ ያለው የአዲስ አበባ ዩኒቨርሲቲ አስፈላጊውን ነገር ሁሉ አሟልቶ አገልግሎት እየሰጠ እንደሆነ ገልጿል። የዩኒቨርሲቲው ፕሬዚዳንት ፕሮፌሰር ጣሰው ወልደሃና እንደሚሉት፤ ዩኒቨርሲቲው የኮሮናቫይረስ ወረርሽኝ ኢትዮጵያ መግባቱ ከተገለጸበት ጊዜ አንስቶ የተለያዩ ስራዎችን እየሰራ ይገኛል። በዚህ ወቅትም ዩኒቨርሲቲው ከውጭ የሚገቡ አቅም የሌላቸው ዜጎች መንግስት ባስቀመጠው መሰረት አስፈላጊውን አገልግሎት በዩኒቨርሲቲው ለይቶ ማቆያ እንዲያገኙ እየተደረገ መሆኑን ተናግረዋል። ባለፈው ቅዳሜ የኮሚቴው አባላት የሆኑት ፕሮፌሰር ሂሩት ወልደማርያም፤ ጠቅላይ አቃቤ ህግ አዳነች አቤቤ እና የማዕድንና ነዳጅ ሚኒስትር ዶክተር ሳሙኤል ኡርቃቶ እያንዳንዳቸው የአንድ ወር ደመወዛቸውን አዋጥተው 10 በጎችን በአዲስ አበባ ዩኒቨርሲቲ በለይቶ ማቆያ አገልግሎት እየሰጡ ላሉ ባለሙያዎች ለበዓል መዋያ እንዲሆን አበርክተዋል። የከፍተኛ ትምህርት ተቋማት በዚህ ጊዜ ወረርሽኙን ለመከላከል እያደረጉ ያለው አስተዋጽኦ እጅግ ያስመሰግናቸዋል ነው ያሉት ጠቅላይ አቃቤ ሕጓ ወይዘሮ አዳነች አቤቤ። እንደ ጠቅላይ አቃቤ ህጓ ገለጻ፤ ተቋማቱ የለይቶ ማቆያ ማዕከል ከመሆን ባለፈ አስፈላጊውን ነገር እያሟሉ በመሆኑ ሊመሰገኑ ይገባል።አዲስ ዘመን ሚያዚያ 14 ቀን 2012 ዓም በጋምቤላ ክልል በግብርናና ኢንቨስትመንት ለመሰማራት መሬት ተረክበው ወደ ስራ ያልገቡ ባለሀብቶች ፈቃድ ተሰረዘ ጋምቤላ (ኢዜአ )፦ በጋምቤላ ክልል በግብርናና ኢንቨስትመንት ለመሰማራት መሬት ተረክበው ወደ ስራ ያልገቡ ባለሀብቶች ፈቃድ መሰረዙን የክልሉ ርዕሰ መስተዳድር አቶ ኡሞድ ኡጁሉ አስታወቁ። ርዕሰ መስተዳድሩ ትናንት ለጋዜጠኞች እንደገለፁት፤ በክልሉ በግብርናና ኢንቨስትመንት ለመሰማራት ፍቃድ ከወሰዱት 705 ባለሀብቶች መካከል 285 ወደ ስራ ባለመግባታቸው ፈቃዳቸው ተሰርዟል። “የክልሉ መንግስት እርምጃውን ለመውሰደ የተገደደው ባለሀብቶቹ የተረከቡት ከ210 ሺህ 570 ሄክታር በላይ መሬት በስማቸው ተይዞ ወደ ልማት ባለመግባታቸው ነው” ብለዋል። ባለሀብቶቹ መሬት ተረክበው ስራ ባለመጀመራቸው የተወሰነ ጀምረው አቋርጠው የጠፉና ለረጅም ጊዜ የመሬት መጠቀሚያ ግብር ያልከፈሉ ጭምር እንደሆነም አመልክተዋል። እርምጃ ከተወሰደባቸው ባለሀብቶች መካከል 36ቱ ከልማት ባንክ ብድር ወስደው መሰወራቸውን ርዕሰ መስተዳድሩ አስታውቀዋል። በባለሀብቶች ተይዞ የነበረው መሬት ወደ ክልሉ የመሬት ባንክ እንዲመለስ መደረጉን ገልጸው፤ ብድር ያለባቸው መሬቶችን ለጊዜው በልማት ባንክ እንዲተዳደር መደረጉን ተናግረዋል። የክልሉ መንግስት የሚያለሙ ባለሀብቶችን የመደገፍና ተቀብሎ የማስተናገድ ፍላጎት እንዳለው የገለጹት ርዕሰ መስተዳድሩ፤ በክልሉ ባለው ሰፊ የኢንቨስትመንት አማራጭ ገብተው እንዲሰሩም ጥሪ አቅርበዋል። የክልሉ ኢንቨስተመንት ኤጀንሲ ዋና ዳይሬክተር አቶ ኡጁሉ ኡሞድ በበኩላቸው፤ በባለሀብቶቹ ላይ እርምጃው የተወሰደው በተደጋጋሚ ወደ ልማት እንዲገቡ የተደረገላቸውን ጥሪ ባለመቀበላቸው እንደሆነ ገልጸዋል። የባለሀብቶቹ ፈቃድ የተሰረዘው ከ2003 ዓ.ም ጀምሮ ወደ ልማት ባለመግባታቸው መሆኑም በወቅቱ ተገልጿል። ድንበር አቋርጠው የገቡ 65 ሰዎች በለይቶ ማቆያ እንዲሆኑ ተደረገ አሶሳ (ኢዜአ)፡- በቤኒሻንጉል ጉሙዝ ክልል በኩል በህገ- ወጥ መንገድ ድንበር አቋርጠው ወደ ሀገር ውስጥ የገቡ 65 ሰዎች በለይቶ ማቆያ እንዲቀመጡ መደረጉን የክልሉ የቫይረሱ መከላከል ንዑስ ግብረ ኃይል አስታወቀ። በግብረ ኃይሉ የሚዲያ እና ኮሙዩኒኬሽን አባል አቶ መለሰ በየነ ለኢዜአ እንደተናገሩት፤ በሽታውን ለመከላከል ክልሉ ከሱዳን ጋር የሚዋሰንበት ስድስት የጠረፍ በሮች እንዲዘጉ ተደርጓል። ወደ ማቆያ የገቡት ሰዎች በህገ-ወጥ መንገድ በጫካ ውስጥ ድንበር አቋርጠው በሸርቆሌ እና ኩርሙክ የጠረፍ ከተሞች በኩል የመጡ መሆናቸውን ገልጸዋል። የጸጥታ ኃይሎች በጠረፍ በሮቹ ባደረጉት ጥብቅ ቁጥጥር የተገኙት እነዚህ ሰዎች ትናንት እና ዛሬ በአሶሳ ዩኒቨርሲቲ ውስጥ በተዘጋጀው ማቆያ እንዲገቡ መደረጉን አስታውቀዋል። በክልሉ አብይ ግብረ ኃይሉ የጤና ዘርፍ ንኡስ ኮሚቴ ሰብሳቢ እና የክልሉ ጤና ቢሮ ኃላፊ ወይዘሮ ፍሬሕይወት አበበ በበኩላቸው፤ ከሰዎቹ መካከል16 በህገወጥ መንገድ የገቡ ሱዳናውያን እንደሆኑ ገልጸዋል። ቀሪዎቹ 49 ሰዎች በህገ-ወጥ መንገድ ከሀገር ወጥተው በተመሳሳይ ተመልሰው ለመግባት ሲሞክሩ የተገኙ ኢትዮጵያውያን ናቸው ብለዋል። ከግለሰቦቹ የአክታ ናሙና እየተወሰደ መሆኑን ጠቁመው፤ ለምርመራ ወደ አዲስ አበባ እንደሚላክም አመልክተዋል። ናሙናዎች የማሰባሰብ ሥራ በዩኒቨርሲቲው ለይቶ ማቆያ በተመደቡ የጤና ባለሙያዎች መከናወኑን ጠቁመዋል። ግለሰቦቹ የተገኙት በህብረተሰቡ ጥቆማ እንደሆነ የገለጹት ደግሞ የአብይ ግብረ ኃይሉ አባል እና የክልሉ ፖሊስ ኮሚሽነር መሃመድ ሃምደኒል ናቸው። በክልሉ ድንበር አካባቢ የሚኖረው ማህበረሰብ የበሽታው መከላከያ መንገዶችን በመተግበር መሠል ህገ-ወጥ እንቅስቃሴን አስመልክቶ መረጃ በመስጠት ሳይዘናጋ ራሱን እንዲጠብቅም የግብረ ኃይሉ አባላት ጥሪ አቅርበዋል።አዲስ ዘመን ሚያዚያ 14 ቀን 2012 ዓም